《暮登龙山游石浪庵月出始归》
清代·顾敩愉

古树生浓阴，四顾山色暝。清溪罗众岫，苍翠无定影。

牵衣避榛林，直到无人境。置身崔巍间，远目已可逞。

下俯若颓浪，上刺如脱颖。幽谷魑魅潜，古洞龙螭猛。

闲行入山寺，更喜俗事屏。梵声出高寒，禅心惬闲情。

胡麻满地种，散漫无畦町。陆离三株树，的皪九光杏。

清露濯琼枝，明霞荫金鼎。既滋兰九畹，又树蕙百顷。

惝恍灵踪远，豁达尘梦醒。独怜此中趣，尽属幽僧领。

携尊时命酒，试水或啜茗。攀援尚未毕，所恃秋日永。

须臾光景暮，系之愿长绠。寻幽意忘倦，来处不复省。

徐看返照灭，新蟾散清景。一径入杉萝，遍地纷藻荇。

泉鸣孤涧底，鹊语万松顶。阴火夜潋滟，雾淞秋晦冥。

坛虚彩虬跃，霜下素鹤警。同游指前峰，观止不敢请。

作者简介：顾敩愉，字学和，乾隆时无锡人。国子生，善读书。卒年二十六岁。有《霭云草》。